ભારતીય સેનાનાં એક મેજરની પત્ની શૈલજા દ્વિવેદીની હત્યાનાં આરોપમાં ધરપકડ કરાયેલ નિખિલ હાંડાએ પોલીસને આપેલી જાણકારીમાં ઘણી બધી નવી વાતો સામે આવી છે. પોલીસનાં જણાવ્યા અનુસાર સેનામાં મેજર હાંડાના વધારે મિત્રો નહોતા. જોકે, તેઓ ફેસબૂક પર ઘણાં સક્રીય રહેતા હતા અને સોશિયલ મીડિયા પ્લેટફોર્મ પર તેઓ 2015થી શૈલજાના સંપર્કમાં આવ્યા હતા. પોલીસના જણાવ્યા પ્રમાણે એક કોમન ફ્રેન્ડની ટાઈમ લાઈન પર પહેલી વખત મેજર હાંડાએ શૈલજાનો ફોટોગ્રાફ જોયો હતો. અધિકારીઓનો દાવો છે કે હાંડાએ શૈલજાના પતિ મેજર અમિત દ્વિવેદી સાથે મિત્રતા કરી જેથી તેઓ તેમના ઘરે થનારી પાર્ટીમાં હાજર રહી શકે. તેઓ નાગાલેન્ડમાં દ્વિવેદીના ઘરે અવાર-નવારઆવતા હતા. જ્યાં સુધી મેજર દ્વિવેદીએ હાંડા અને પોતાની પત્ની વચ્ચેનો વીડિયો કૉલ નહોતો જોયો, ત્યાં સુધી દ્વિવેદી અને હાંડા વચ્ચે બધું ઠીક ચાલતું હતું.